《题黄九烟集后》
清代·谢章铤

兰芷不芳已千载，九疑云雨悲真宰。黄公崛起读《离骚》，把臂灵均出桑海。

烈皇被发上钧天，辛苦宵衣十七年。几辈榜花书淡墨，何人大树画凌烟。

黄巾白棓纷流涕，苦李枝高压门第。钜镇告身归命侯，孱王闰位奈何帝。

银鱼金碗委山丘，汗漫安能更九州。阆风殿下万言策，白玉楼中五月秋。

飘零且看扬州月，燕子春镫梦瑶阙。法曲犹弹得宝歌，新诗久痛《无家别》。

神仙才子半荒唐，万事苍天付渺茫。牛马随人充下走，芙蓉无地礼东皇。

青蝇作客供凭吊，黄鹤相逢莫嘲笑。偶传六义向秋波，可有一戈挥夕照。

南国是时总可哀，群公声价凤凰台。谯周家世修降表，庾信关山逞赋才。

白下登高独回首，斑斑竹子湘江口。三户销沈博浪椎，一痴烂醉兰陵酒。

萧疏华发忽心惊，老死何颜入北京。愿从陈继称同调，不逐归庄浪得名。

墓铭手写归何处，解脱应骑箕尾去。北渚风凄吊屈辰，西堂梦冷伤嵇句。

平生嫚骂眼谁青，刍狗幽斋一客星。且署头衔前进士，忍抛脚色小朝廷。

素冠永谢流离子，七十二湖清若此。宋玉重来赋《大招》，彭咸相见应狂喜。

崛健人间略似人，百年养士有孤臣。骚魂呜咽指薇蕨，话罢庚寅话甲申。

作者简介：福建长乐人，字枚如。道光间已有诗名。光绪三年进士。官内阁中书。为致用书院山长。好游山水，游必有诗。亦工词。有《赌棋山庄集》、《酒边词》、《赌棋山庄词话》等。